
# Рөстәм Миңнеханов һәм Владимир Якунин Татарстан белән Россия тимер юлларының уртак проектлары турында фикер алышты

*20.02.2012*Татарстан территориясендә “Россия тимер юллары”ның инвестиция проектларын гамәлгә ашыру мәсьәләләре бүген Мәскәүдә ТР Президенты Рөстәм Миңнехановның “Россия тимер юллары” ААҖ президенты Владимир Якунин белән очрашуында күтәрелде.


Аерым алганда, яклар интермодаль пассажирлар ташуны оештыру, “Казан” станциясен модернизацияләү, “Казан” халыкара аэропортында аэроэкспресс өчен терминал төзелешенә кагылышлы мәсьәләләрне карады. 2011 елда интермодаль пассажирлар ташуны оештыру проекты кысаларында планлаштырылган 26,5 км юлның 23 км ы салынган. Эшләрне быел тәмамларга ниятлиләр.


Соңрак Рөстәм Миңнеханов һәм Владимир Якунин Кама икътисади районында, шул исәптән, “Алабуга” МИЗына якын территорияләрдә тимер юл инфраструктурасын үстерү хакында сөйләште. Татарстан Президенты сүзләренә караганда, Кама сәнәгать узелы предприятиеләрендә җитештерү күләме үсеше тимер юлларның үткәрү сәләтен арттыруны таләп итә. 2020 елга “Алабуга” махсус икътисади зонасында теркәлгән резидент-компанияләр саны алты дистәгә җитәр, бу йөк әйләнеше күләмен үстерүгә китерер, дигән ышаныч бар.


Моннан тыш, очрашу вакытында Юдино бистәсен модернизацияләү, Казан эчендә тимер юл хәрәкәтен оештыру мәсьәләләре каралды.

*ТР Президенты матбугат хезмәте*
Рөстәм Миңнеханов һәм Владимир Якунин Татарстан белән Россия тимер юлларының уртак проектлары турында фикер алышты